b'\n_START_ARTICLE_\nBosnijos ir Hercegovinos Federacija\n_START_PARAGRAPH_\nBosnijos ir Hercegovinos Federacija (Federacija Bosne i Hercegovine), taip pat vadintas Bosni\xc5\xb3-Kroat\xc5\xb3 Federacija \xe2\x80\x93 autonominis darinys Bosnijoje ir Hercegovinoje, u\xc5\xbeimantis 51 proc. valstyb\xc4\x97s teritorijos. 2,85 mln. gyventoj\xc5\xb3 (2007), vyrauja musulmonai (70 proc.) ir kroatai (28 proc.). Administracinis centras \xe2\x80\x93 Sarajevas.\n_START_SECTION_\nGyventojai\n_START_PARAGRAPH_\n72,9\xc2\xa0% gyventoj\xc5\xb3 sudaro bosniai, 21,6\xc2\xa0% kroatai, 4,5\xc2\xa0% serbai ir apie 1 proc. kiti (tarp j\xc5\xb3 Bosnijos \xc4\x8digonai)._NEWLINE_Bosniai daugum\xc4\x85 sudaro Unos-Sanos, Zenicos-Dobojaus, Tuzlos, Sarajevo ir Bosni\xc5\xb3 Podrin\xc4\x97s kantonuose, kroatai Posavinos, Vakar\xc5\xb3 Hercegovinos ir De\xc5\xa1imtajame kantonuose. Hercegovinos-Neretvos ir Vidurio Bosnijos kantonuose tautin\xc4\x97 dauguma skiriasi priklausomai nuo bendruomen\xc4\x97s. Vakar\xc5\xb3 Bosnijoje yra keletas bendruomeni\xc5\xb3 su serb\xc5\xb3 dauguma.\n_START_SECTION_\nGeografija\n_START_PARAGRAPH_\nFederacija apima \xc5\xa1alies pietus ir pietvakarius iki labiausiai \xc4\xaf vakarus nutolusio Biha\xc4\x8do, taip pat \xc5\xa1alies centr\xc4\x85 beveik iki Savos up\xc4\x97s \xc5\xa1iaur\xc4\x97je. Nuo jos \xc5\xa1al\xc4\xaf skiria Br\xc4\x8dko apygarda, kuri laikoma abiej\xc5\xb3 sud\xc4\x97tini\xc5\xb3 Bosnijos ir Hercegovinos dali\xc5\xb3 kondominiumu. Prie Savos yra du eksklavai (Posavinos kantonas), kurie priklauso federacijai ir yra supami Serb\xc5\xb3 respublikos bei Br\xc4\x8dko apskrities i\xc5\xa1 vienos pus\xc4\x97s ir Kroatijos kitapus up\xc4\x97s._NEWLINE_Did\xc5\xbeiausi miestai - Sarajevas, Mostaras, Tuzla, Zenoca ir Biha\xc4\x8das.'